ঢাকা,সোমবার, ১০ অগাস্ট ২০২০, ০৫:৫৭
ঈদুল আজহা উপলক্ষে কোরবানির পশুর লবণযুক্ত চামড়ার দাম ঢাকাতে ৩৫ থেকে ৪০ টাকা ও ঢাকার বাইরে ২৮ থেকে ৩২ টাকা নির্ধারণ করা হয়েছে বলে জানিয়েছেন বাণিজ্যমন্ত্রী টিপু মুনশি। একইসঙ্গে প্রয়োজনে কাঁচা চামড়া রপ্তানির সুযোগ দেওয়া হবে বলে জানান তিনি।
গত বছর এ দাম ছিল যথাক্রমে ৪৫ থেকে ৫০ টাকা ও ৩৫ থেকে ৪০ টাকা। সে হিসেবে দাম কমেছে ঢাকায় ১০ টাকা ও ঢাকার বাইরে ৮ টাকা।রোববার (২৬ জুলাই) পবিত্র ঈদুল আজহায় কোরবানির পশুর কাঁচা চামড়ার মূল্য নির্ধারণ সংক্রান্ত জুম প্ল্যাটফর্ম সভায় এ সিদ্ধান্ত নেওয়া হয়েছে বলে তিনি জানান।
বাণিজ্যমন্ত্রী বলেন, এ বছর ঢাকাতে গরুর লবণযুক্ত কাঁচা চামড়ার দাম ৩৫ থেকে ৪০ টাকা ও ঢাকার বাইরে ২৮ থেকে ৩২ টাকা নির্ধারণ করা হয়েছে। খাসির লবণযুক্ত চামড়ার দাম ১৩ থেকে ১৫ টাকা ও বরকির চামড়া ১০ থেকে ১২ টাকা ধরা হয়েছে। চামড়া নিয়ে যদি কোনো ধরনের অস্থিতিশীল পরিস্থিতি সৃষ্টি হয় তাহলে প্রয়োজনে কাঁচা চামড়া রপ্তানির সুযোগ দেওয়া হবে। এ বিষয়ে প্রধানমন্ত্রীর সঙ্গে আলোচনা করা হয়েছে বলেও জানান তিনি।
চামড়া রপ্তানির বিষয়ে টিপু মুনশি বলেন, এবারও যদি চামড়ার দামে সমস্যা দেখা যায় তাহলে কাঁচা চামড়া ও ওয়েট-ব্লু লেদার বা আংশিক প্রক্রিয়াজাত চামড়া রপ্তানির অনুমোদন দেওয়া হবে। এবার যেন কিছুটা দাম পাওয়া যায় সেজন্য কাঁচা চামড়া ও ওয়েট-ব্লু লেদার বা আংশিক প্রক্রিয়াজাত চামড়া রপ্তানির সিদ্ধান্ত নেওয়া হয়েছে।
তবে এখনই রপ্তানির ঘোষণা দেওয়া হয়নি। বরং চামড়া নিয়ে যদি গতবারের মতো সমস্যা হয় তাহলে রপ্তানির সুযোগ দেওয়া হবে। এজন্য একটি আন্তঃমন্ত্রণালয় কমিটিও গঠন করা হয়েছে। এ কমিটি রপ্তানির বিষয়ে চূড়ান্ত সিদ্ধান্ত নেবে।
চামড়ার দাম কমলেও চামড়াজত পণ্যের দাম কেন বাড়ে সাংবাদিকদের এমন এক প্রশ্নের জবাবে তিনি বলেন, গত বছর আমাদের চামড়া রপ্তানি কমে গেছে। বর্তমানে কোভিড-১৯ এর প্রেক্ষাপটে সারা পৃথিবী স্থবির হয়ে আছে। আমরা সবকিছু বিবেচনায় নিয়ে বর্তমানে বাজারে চামড়ার কী দাম সেটা নিয়ে ক্রেতা, বিক্রেতা, রপ্তানিকারক সবার সঙ্গে আলোচনা করে দাম নির্ধারণ করা হয়েছে। যা সবার জন্য সহনীয় হয়।
পাশাপাশি আমরা বিকল্পপথও রেখেছি। যদি একান্তই দাম না পায় তাহলে কাঁচা চামড়া রপ্তানি করবো। আমাদের চামড়ার বাজারের মূল লক্ষ্য চায়না। তারপর অন্য দেশ। তবে এ বছর সারা পৃথিবীতে রপ্তানি বাজার অনেক খানি কমে যাবে বলে ধারণা করছি।